Ralph Lauren pandemiya vaqtida saratonga chalingan bemorlar uchun mablag‘ ajratdi

Dunyoga mashhur libos brendi Ralph Lauren’ga qarashli fond koronavirus pandemiyasi vaqtida onkologik kasallarni qo‘llab-quvvatlash maqsadida mablag‘ ajratdi. Harper’s Bazaar nashrining yozishicha, mart oyi oxirida dizayner Ralf Loren tomonidan koronavirusga qarshi kurashish uchun 10 million dollar mablag‘ xayriya qilingan.

Endilikda kompaniya fondi nafaqat tibbiyot xodimlari, balki saraton bilan kasallanganlarga ham yordam ko‘rsatmoqchi. Chunki aynan ushbu kasallikka chalingan bemorlarda immunitet pastligi sabab COVID-19’ni yuqtirish ehtimoli yuqori bo‘ladi, deyiladi xabarda.

 
Ajratilgan mablag‘lar tadqiqot laboratoriyalarida tahlil olish, COVID-19’ni erta aniqlash, tashxis qo‘yish hamda zarur tibbiyot jihozlarini xarid qilish uchun sarflanadi. Jamg‘arma moliyaviy yordamdan tashqari Italiyada joylashgan Yevropa onkologiya instituti, Germaniya saraton tadqiqot markazi va boshqa tashkilotlarni qo‘llab-quvvatlash uchun ham qo‘shimcha mablag‘ to‘plashni boshlaydi.
Shuningdek, Italiya, Germaniya, Ispaniya, Fransiya va Buyuk Britaniyada virus bilan kasallanganlar — bemor va tibbiyot xodimlari uchun brendning 130 000 nusxa uy liboslari tarqatiladi.
Ma’lumot uchun, Ralph Lauren saraton kasalligiga qarshi kurashda 20 yildan ortiq vaqtdan buyon skanerlash, erta tashxis qo‘yish, bemorlarni davolash va o‘qitish dasturlarini qo‘llab-quvvatlab keladi.